

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.4** | 2025. gada 31. jūlijā |

**23.**

**“Par finanšu līdzekļu piešķiršanu sporta laukuma apgaismojuma un skrejceļu izbūvei Meža prospektā 14, Ogrē”**

Ogres novada pašvaldības (turpmāk – pašvaldība) dome 2024. gada 21. novembrī pieņēma lēmumu “Par dalību projektu konkursa “2.1.3.1. Pašvaldību pielāgošanās klimata pārmaiņām, 1. kārta” ietvaros un projekta “Ilgtspējīgi risinājumi (lietus ūdens novade no futbola laukuma) Meža prospektā 14, Ogrē” finansējumu” (protokols Nr.18; 2.) (turpmāk – Lēmums), ar kuru nolēma apstiprināt pašvaldības dalību 2.1.3. specifiskā atbalsta mērķa “Veicināt pielāgošanos klimata pārmaiņām, risku novēršanu un noturību pret katastrofām” 2.1.3.1. pasākuma “Pašvaldību pielāgošanās klimata pārmaiņām” pirmajā projektu iesniegumu atlases kārtā ar projektu “Ilgtspējīgi risinājumi (lietus ūdens novade no futbola laukuma) Meža prospektā 14, Ogrē” (turpmāk – projekts) un projekta apstiprināšanas gadījumā uzņemties saistības projekta ietvaros.

Pašvaldības Ogres novada sporta centrs 2024. gada 21. novembrī saņēma vēstuli no biedrības “Latvijas Futbola federācija” (reģistrēta ar Nr. 1-19/338), kura ir gatava finansēt jauna sintētiskā futbola laukuma piegādi un ieklāšanu, kas nodrošinātu iespēju sporta laukumā aizvadīt futbola spēles augstākajā līmenī. Kā nosacījums šādai sadarbībai ir nepieciešamība izbūvēt atbilstošu sporta laukuma apgaismojumu. Pašvaldība ir piesaistījusi Eiropas Savienības līdzfinansējumu un 2025. gada 19. jūnijā tika parakstīts līgums “Vienošanās par Eiropas Savienības fonda projekta īstenošanu” Nr. 2.1.3.1/1/24/A/014 ar Centrālo finanšu un līguma aģentūru. Šī līguma ietvaros izstrādāto būvprojektu (BIS lieta Nr. BIS-BL-835179-15781) plānots realizēt daļēji - neizbūvēt paredzēto apgaismojumu stadionam, kā arī tā piegulošajā zonā skrejceļu, kas nepieciešams Ogres Centra pamatskolas bērniem sporta nodarbību organizēšanai. Šis Eiropas Savienības projekta risinājums nenodrošina futbola spēļu norises iespējamību, jo šādas aktivitātes nav attiecināmas projekta ietvaros.

Pašvaldība 2025. gada 21. jūlijā saņēma biedrības “Ogre United” vēstuli (reģistrēta ar Nr. 2-4.1/3917), kurā pašvaldība aicināta izvērtēt iespēju tuvākajā laikā iekļaut mākslīgā apgaismojuma izbūvi Meža prospekta 14, Ogrē sporta laukumā attīstības programmās un pašvaldības budžetā, lai kopīgi sekmētu sporta infrastruktūras attīstību Ogres pilsētā. Lūgumu izvērtēt iespēju izbūvēt mākslīgo apgaismojumu Meža prospektā 14, Ogrē izteikusi arī biedrība “Futbola klubs 33” savā 2025. gada 21. jūlija vēstulē pašvaldībai (reģistrēta ar Nr. 2-4.1/3915).

Ņemot vērā iepriekš minēto, pamatojoties uz saņemto un izvērtēto piedāvājumu būvdarbu konkursa rezultātā, kā arī Ogres Centra pamatskolas vajadzības sporta nodarbību nodrošināšanai, un, lai nodrošinātu Ogres novada pašvaldības Ogres novada attīstības programmā 2022. - 2027. gadam un Rīcības plānā 2022. - 2027. gadam noteikto uzdevumu pilnvērtīgu izpildi, sabiedrībai nepieciešamo pakalpojumu pieejamību un Ogres novada sekmīgu attīstību, pamatojoties uz likuma “Par pašvaldību budžetiem” 16. panta otro daļu, Pašvaldību likuma 4. panta pirmās daļas 2., 4. un 7. punktu, ceturto daļu un 10. panta pirmās daļas 21. punktu,

**balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Gints Sīviņš, Ilmārs Zemnieks, Iluta Jansone, Jānis Iklāvs, Jānis Siliņš, Kārlis Ansons, Kārlis Avotiņš, Mariss Martinsons, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Sarmīte Ozoliņa, Uldis Skudra), "Pret" – nav, "Atturas" – nav, "Nepiedalās" – nav**,

Ogres novada pašvaldības dome **NOLEMJ:**

**1.** Paredzēt finansējumu 476 526,92 EUR (četri simti septiņdesmit seši tūkstoši pieci simti divdesmit seši *euro* un 92 centi) apmērā Ogres novada pašvaldības 2026. gada budžetā sporta laukuma Meža prospektā 14, Ogrē apgaismojuma un skrejceļu sporta seguma izbūvei.

**2.** **Kontroli par lēmuma izpildi uzdot** Ogres novada pašvaldības izpilddirektoram.

(Sēdes vadītāja,

domes priekšsēdētāja vietnieka A. Kraujas paraksts)